L'Eliana iniciarà la rehabilitació integral de la Torre del Virrei amb una inversió pròxima als dos milions d'euros
09 de abril de 2025

• L'Ajuntament aposta per un model de desenvolupament sostenible, que conjuga la recuperació del patrimoni amb la innovació, l'eficiència energètica i el servei públic.

L'Ajuntament de l'Eliana ha signat aquesta setmana el contracte de les obres de rehabilitació integral de la Torre del Virrei, un conjunt patrimonial de gran valor històric, sentimental i cultural per al municipi, declarat bé d'interés cultural (BIC). Aquesta actuació, que iniciarà a la fi d'abril, permetrà recuperar l'edifici i adaptar-lo a nous usos socials i culturals, garantint-ne la conservació a llarg termini i retornant-li el seu protagonisme en el paisatge local.

El projecte, que s'executarà amb una duració estimada de 8 mesos i mig, compta amb una inversió total d'1.945.859 €, dels quals 1.439.396 € han sigut finançats amb fons europeus a través del Programa d'Impuls a la Rehabilitació d'Edificis Públics (PIREP), en el marc del Pla de Recuperació, Transformació i Resiliència.

L'alcalde, Salva Torrent, ha assenyalat que “el nostre compromís és conservar el nostre patrimoni i fer-lo útil per a les generacions presents i futures, i amb aquesta actuació la Torre del Virrei tornarà a ser un referent per al nostre poble, no sols pel seu valor històric, sinó també pel paper que jugarà en la vida cultural i social elianera”.

L'actuació es durà a terme des d'un enfocament integral, garantint el màxim respecte als valors patrimonials de l'edifici i aplicant criteris de sostenibilitat, accessibilitat, eficiència energètica i habitabilitat. Entre els objectius principals es troben la reducció de més del 70% del consum d'energia no renovable, la millora de l'accessibilitat total, la digitalització de l'edifici o l'ús de materials eco-compatibles i respectuosos amb la història.

Amb aquesta rehabilitació, l'anomenada Torre de Babà deixarà d'estar infrautilitzada per a convertir-se en un recurs sociocultural de primer nivell, adaptat a les necessitats actuals de l'Eliana. L'edifici, situat al carrer Alboraig, s'integrarà plenament en la vida pública del municipi, amb espais flexibles, accessibles i preparats per a acollir activitats i serveis d'interés general.